Ũrĩa twagĩrĩirũo gwĩkĩra andũ ethĩ na andũ akũrũ (1, 2)
Kũrũmbũiya atumia a ndigwa (3-16)
Mũndũ gũteithagia andũ a nyũmba yake (8)
Tĩagai athuri arĩa merutanagĩria (17-25)
‘Ndibei nini nĩ ũndũ wa nda yaku’ (23)
5 Ndũkanakũũme mũthuri mũkũrũ. Handũ ha ũguo, mũthaithage ta arĩ thoguo, nao anake ta arĩ ariũ a nyũkwa,2 nao atumia akũrũ ta arĩ nyũkwa, nao airĩtu ta aarĩ a nyũkwa, ũrĩ na ũtheru wothe.3 Rũmbũyagia* atumia arĩa a ndigwa kũna.4 No mũtumia wa ndigwa angĩkorũo na ciana kana ciana cia ciana ciake, nĩ ciambe ciĩmenyerie wĩrutĩri Ngai o kwao mũciĩ, o na kũhe aciari na aciari a aciari a cio kĩrĩa kĩmagĩrĩire, tondũ ũndũ ũcio nĩ wa gwĩtĩkĩrĩka maitho-inĩ ma Ngai.5 Na rĩrĩ, mũtumia wa ndigwa kũna angĩkorũo atigĩtwo atarĩ kĩndũ, mwĩhoko wake ũkoragwo harĩ Ngai na athiaga na mbere gũthaithana na kũhoya ũtukũ na mũthenya.6 No ũrĩa ũrũmagĩrĩra merirĩria make ma ikeno nĩ mũkuũ o na arĩ muoyo.7 Kwoguo thiĩ na mbere kũmahe motaaro macio, nĩguo matigakorũo na ũcuke.8 Hatarĩ nganja mũndũ o wothe angĩkorũo ndateithagia andũ ao, na makĩria arĩa a nyũmba yake mwene, nĩ akaanĩte wĩtĩkio na nĩ mũru gũkĩra mũndũ ũtarĩ wĩtĩkio.9 Mũtumia wa ndigwa ũrĩa wagĩrĩire gũtarũo agĩrĩire gũkorũo atanyihĩirie ũkũrũ wa mĩaka mĩrongo ĩtandatũ, akorũo aarĩ mũtumia wa mũthuri ũmwe,10 ũrĩ na ngumo ya ciĩko njega, nĩ aarerire ciana ciake wega, aarĩ mũtugi, nĩ aathambagia arĩa aamũre magũrũ, nĩ aateithagia arĩa marathĩnĩka, na nĩ eerutagĩra wĩra-inĩ o wothe mwega.11 No rĩrĩ, ndũgatare atumia a ndigwa arĩa ethĩ, nĩ ũndũ rĩrĩa merirĩria mao ma ngomanio moka gatagatĩ kao na Kristo, nĩ mendaga kũhika.12 Na nĩ magaatuĩrũo nĩ gũkorũo nĩ matigĩte wĩtĩkio ũrĩa maarĩ naguo mbere.13 O hĩndĩ ĩyo magakũria mũtugo wa kwaga kũruta wĩra, makĩũrũraga kuuma nyũmba ĩmwe nginya ĩrĩa ĩngĩ; na to wĩra matarutaga, no ningĩ maheanaga mũcene, na makaingĩrĩra maũndũ ma andũ arĩa angĩ, makaaragia maũndũ matagĩrĩirũo kwaria.14 Nĩ ũndũ ũcio-rĩ, ingĩenda atumia a ndigwa arĩa ethĩ mahike, magĩe ciana, marorage mĩciĩ yao, matikahe arĩa makararagia mweke wa gũtũcambia.15 O na amwe nĩ marĩkĩtie kũgarũrũka makarũmĩrĩra Shaitani.16 Mũtumia o wothe mwĩtĩkia angĩkorũo na atumia a mbarĩ ciao a ndigwa, nĩ amateithagie nĩguo kĩũngano gĩtikaritũhagĩrũo. Na hĩndĩ ĩyo kĩũngano no kĩhote gũteithia arĩa a ndigwa kũna.17 Athuri arĩa marũgamagĩrĩra maũndũ na njĩra njega nĩ magĩrĩire kũheagwo gĩtĩo kĩnene, na makĩria arĩa merutanagĩria kwaria na kũrutana ũhoro wa kiugo kĩa Ngai.18 Nĩ gũkorũo maandĩko moigĩte, “Ndũkanohe ndegwa kanua hĩndĩ ĩrĩa ĩkũranga ngano ĩkĩmĩhũũra,” ningĩ “Mũruti wĩra nĩ agĩrĩire mũcara wake.”19 Ndũkanetĩkĩre thitango igũrũ rĩa mũthuri wa kĩũngano o tiga hagĩire na ũira wa andũ erĩ kana atatũ.20 Andũ arĩa mamenyerete kwĩhia makanagie andũ othe marĩ ho, nĩguo ũndũ ũcio ũtuĩkage mũkaana harĩ acio angĩ.21 Ndagwatha mbere ya Ngai na Kristo Jesu na araika arĩa athuure atĩ ũrũmagĩrĩre motaaro macio ũtegũtua maũndũ ũtatuĩrĩtie kana ũrĩ na mũthutũkanio.22 Ndũkanahĩkĩke kũigĩrĩra mũndũ o na ũrĩkũ moko; o na kana ũnyitanĩre mehia-inĩ ma andũ angĩ; tũũra ũrĩ mũtheru.23 Ndũgacoke kũnyuaga o maĩ, no nyuaga ndibei nini nĩ ũndũ wa nda yaku na nĩ ũndũ wa ũrĩa ũrwaraga kaingĩ.24 Mehia ma andũ amwe nĩ mamenyekaga nĩ andũ othe, magatũma matuĩrũo, no ma andũ angĩ macokaga kũmenyeka thutha-inĩ.25 O ũndũ ũmwe na ũguo, ciĩko njega imenyekaga nĩ andũ othe na iria itamenyekete itingĩtũũra irĩ hithe.
kik_Latn kik_Latn kik_Latn kik_Latn kik_Latn kik_Latn